Moje Erasmus iskustvo – Slovenija

Erasmus je mobilnost učenika i nastavnika u partnerske zemlje sa svrhom stjecanja novih znanja i vještina. Za prijavu je potrebno popuniti prijavni obrazac i napisati motivacijsko pismo.

Na Erasmus mobilnost prijavila sam se kako bi stekla nova znanja i vještine, upoznala kolege i njihov način rada te bolje naučila slovenski jezik.

Svoju Erasmus praksu provela sam u Termama Topolšica, na odjelu ambulantne fizioterapije. U sklopu ambulantne fizioterapije korisnici mogu primiti sljedeće procedure: elektroterapiju, točnije interferentne struje, dijadinamske, galvanske struje i TENS. Od ostalih procedura vidjela sam primjenu magnetoterapije, lasera i primjenu statičnog ultrazvuka. Od termoterapijskih postupaka, fizioterapeuti primjenjuju termopak ili topli oblog. Moguća je i primjena infracrvene lampe po bolnim točkama. Na području hidroterapije primjenjuju se galvanske kupke za gornje i donje ekstremitete, kadice za terapijske vježbe za gornje ekstremitete, Hauffeove kupke i kontrasne kupke. Prostor hidroterapije povezan je s termalnim bazenom pa sam tako imala prilike vidjeti provođenje grupnih vježbi u vodi. U manjim prostorijama za kineziterapiju fizioterapeuti su provodili individualne vježbe s korisnicima, dok su u velikim kineziterapijskim dvoranama provodili grupne vježbe ovisno o dijagnozama korisnika. Kolege su bili posebno ljubazni, dojmio me se profesionalan pristup korisnicima, način rada kao i komunikacija. Posebne pohvale primila sam od mentora naših učenika koji su bili vrlo zadovoljni njihovom razinom znanja i vještina.

Slovenija i Hrvatska imaju vrlo sličan pristup ambulantnoj fizioterapiji, no svako novo iskustvo je bitno za daljnji rast i napredak. Moj je cilj sva nova znanja i vještine primijeniti u radu s učenicima što će sigurno doprinjeti boljoj kvaliteti rada u teorijskoj i praktičnoj nastavi a samim time i boljim kompetencijama učenika u radu s korisnicima.

Uvjerila sam se da Erasmus mobilnost ima mnogostruke benefite: usavršavanje vještina, upoznavanje kolega i razmjena iskustava, boravak u pozitivnoj i poticajnoj okolini, usavršavanje jezika. Upravo iz tih razloga preporučam Erasmus mobilnost.

Ivana Preložnjak